รัฐบาลไทย-ข่าวทำเนียบรัฐบาล-ปลัด มท. ตรวจติดตามความก้าวหน้าการปรับปรุงทัศนียภาพเมืองสองแควให้เป็นพื้นที่ท่องเที่ยวที่สวยงาม ปลอดภัย เป็นพื้นที่ Soft Power กระตุ้นเศรษฐกิจ พร้อมจัดแคมเปญ "หน้าบ้านน่ามอง"
วันพุธที่ 26 เมษายน 2566
26/04/2566
ปลัด มท. ตรวจติดตามความก้าวหน้าการปรับปรุงทัศนียภาพเมืองสองแควให้เป็นพื้นที่ท่องเที่ยวที่สวยงาม ปลอดภัย เป็นพื้นที่ Soft Power กระตุ้นเศรษฐกิจ พร้อมจัดแคมเปญ "หน้าบ้านน่ามอง"
ปลัด มท. ตรวจติดตามความก้าวหน้าการปรับปรุงทัศนียภาพเมืองสองแควให้เป็นพื้นที่ท่องเที่ยวที่สวยงาม ปลอดภัย เป็นพื้นที่ Soft Power กระตุ้นเศรษฐกิจ พร้อมจัดแคมเปญ "หน้าบ้านน่ามอง" ส่งเสริมครัวเรือนปลูกต้นไม้ประจําวงศ์ตระกูลเพื่อรักษาสิ่งแวดล้อม
ปลัด มท. ตรวจติดตามความก้าวหน้าการปรับปรุงทัศนียภาพเมืองสองแควให้เป็นพื้นที่ท่องเที่ยวที่สวยงาม ปลอดภัย เป็นพื้นที่ Soft Power กระตุ้นเศรษฐกิจ พร้อมจัดแคมเปญ "หน้าบ้านน่ามอง" ส่งเสริมครัวเรือนปลูกต้นไม้ประจําวงศ์ตระกูลเพื่อรักษาสิ่งแวดล้อม สร้างคุณภาพชีวิตที่ดีอย่างยั่งยืน
เมื่อวันที่ 25 เม.ย. 66 เวลา 11.30 น. ที่ศูนย์ศึกษาประวัติศาสตร์ พระราชวังจันทน์ อําเภอเมืองพิษณุโลก จังหวัดพิษณุโลก นายสุทธิพงษ์ จุลเจริญ ปลัดกระทรวงมหาดไทย เป็นประธานการประชุมติดตามความก้าวหน้าการปรับปรุงทัศนียภาพของเมืองพิษณุโลกให้เป็นพื้นที่ท่องเที่ยวที่สวยงาม ปลอดภัย และยั่งยืน โดยมี นายภูสิต สมจิตต์ ผู้ว่าราชการจังหวัดพิษณุโลก นางสาวสรินรัตน์ เกิดสกุลรุ่งโรจน์ หัวหน้าสํานักงานจังหวัดพิษณุโลก นายปรีชา แดงแสงทอง ท้องถิ่นจังหวัดพิษณุโลก นายชิดชัย อังคะไวมงคล โยธาธิการและผังเมืองจังหวัดพิษณุโลก นายภาคภูมิ มะลิวัลย์ ผู้อํานวยการกลุ่มงานยุทธศาสตร์และข้อมูลเพื่อการพัฒนาจังหวัด นายชัยลักษณ์ รักษา ผู้อํานวยการโรงเรียนเตรียมอุดมศึกษา ภาคเหนือ นายวิวัฒน์ ฤทธิวงศ์ ผู้อํานวยการฝ่ายปฏิบัติการและบํารุงรักษา เขต 2 (ภาคเหนือ) การไฟฟ้าส่วนภูมิภาค ดร.ถนัดกิจ น่วมอินทร์ ผู้จัดการการไฟฟ้าส่วนภูมิภาคจังหวัดพิษณุโลก นายธวัชชัย จงทอง รองผู้จัดการการไฟฟ้าส่วนภูมิภาคจังหวัดพิษณุโลก นางปิ่นเพชร พูลสวัสดิ์ กํานันตําบลหัวรอ อาจารย์ขวัญทอง สอนศิริ ปราชญ์ชุมชน และเจ้าหน้าที่ที่เกี่ยวข้อง ร่วมประชุม
นายสุทธิพงษ์ จุลเจริญ ปลัดกระทรวงมหาดไทย กล่าวว่า ในวันนี้เป็นการลงพื้นที่เพื่อร่วมงานอันศักดิ์สิทธิ์ของพี่น้องชาวจังหวัดพิษณุโลกเนื่องในรัฐพิธีวันคล้ายวันสวรรคตของสมเด็จพระนเรศวรมหาราช จึงถือโอกาสที่มาเยือนเมืองพิษณุโลกในครั้งนี้ ได้ติดตามการดําเนินงานตามแนวทางการนําสายไฟฟ้าลงดินเพื่อปรับปรุงทัศนียภาพของเมืองพิษณุโลก ซึ่งต้องขอขอบคุณทุกหน่วยงานที่ช่วยทําให้สถานที่ที่มีความสําคัญยิ่งของประเทศชาติเรา คือ บริเวณโดยรอบวัดพระศรีรัตนมหาธาตุ วรมหาวิหาร (วัดใหญ่) ซึ่งมีความสําคัญกับ 3 สถาบันหลัก คือ ชาติ ศาสนา พระมหากษัตริย์ และเป็นพื้นที่ที่ประชาชนคนไทยมีความศรัทธา ความเคารพนับถือ และตั้งใจที่จะต้องมาสักครั้งหนึ่งของชีวิต
"การดําเนินการขับเคลื่อนโครงการปรับปรุงทัศนียภาพระบบไฟฟ้าเหนือดิน และโครงการพัฒนาพื้นที่ชุมชนหัวรอและพื้นที่ต่อเนื่องตําบลหัวรอในพื้นที่จังหวัดพิษณุโลก ถือเป็นการเฉลิมพระเกียรติและน้อมรําลึกในพระมหากรุณาธิคุณของสมเด็จพระนเรศวรมหาราช ด้วยการบํารุงรักษาและพัฒนาสถานที่แหล่งท่องเที่ยวสําคัญในทางประวัติศาสตร์ให้มีความเจริญหูเจริญตา สอดรับกับนานาอารยประเทศที่พยายามอนุรักษ์พื้นที่เมืองเก่าให้เป็นพื้นที่สะอาด สวยงาม ไม่รกรุงรัง มีสถาปัตยกรรมที่เป็นมิตรกับสิ่งแวดล้อม มีอุโมงค์ต้นไม้ มีไม้ให้ร่มเงา เป็นพื้นที่รักษ์สิ่งแวดล้อมที่ยั่งยืน ซึ่งคาดว่าจะดําเนินการแล้วเสร็จในห้วงระยะเวลาใกล้เคียงกัน ดังนั้น พวกเราในฐานะคนมหาดไทย ทั้งภาคราชการ หน่วยงานรัฐวิสาหกิจ ท้องที่ และท้องถิ่น ต้องช่วยกันในการที่จะทําให้สถานที่ที่สําคัญได้มีความสวยงาม สะดวกสบายในการสัญจร และการดําเนินการทั้ง 2 โครงการนี้ ยังเป็นการส่งเสริมกิจกรรม “ชินะราชา เบิกฟ้าเสริมบุญ ตักบาตรรับอรุณ หน้าวิหารเสริมพลังศรัทธา @ เมืองสองแคว” อันเป็นกิจกรรมส่งเสริมการท่องเที่ยวที่เกิดจากความร่วมไม้ร่วมมือของท่านผู้ว่าราชการจังหวัดและพี่น้องประชาชน จนทําให้ตลาดทุกเช้าวันเสาร์ มีคนนิยมชมชอบ ทั้งคนในพื้นที่ และนักท่องเที่ยวชาวไทย ชาวต่างชาติ ให้ความสนใจมาท่องเที่ยว มาทําบุญ นับได้ว่าเป็นพื้นที่ที่เกิดเป็น Soft Power ยังผลทําให้คนเอาเงินทองมาจับจ่ายใช้สอย และยิ่งถ้าท่านผู้ว่าราชการจังหวัดร่วมกับส่วนราชการ แขวงทางหลวง และบูรณาการทีมจังหวัดพิษณุโลก และทีมอําเภอเมืองพิษณุโลก ทําให้พื้นที่สวยงามเพิ่มขึ้นจะทําให้เกิดผลดียิ่งขึ้นด้วย" ปลัด มท. กล่าวเพิ่มเติม
นายสุทธิพงษ์ จุลเจริญ ปลัดกระทรวงมหาดไทย กล่าวในช่วงท้ายว่า ขอให้ผู้ว่าราชการจังหวัดพิษณุโลกได้ใช้กลไกบุคลากรและทรัพยากรภาคีเครือข่ายในพื้นที่ เช่น สภาอุตสาหกรรมท่องเที่ยว สภาอุตสาหกรรม หอการค้า ภาคธุรกิจโรงแรม ท้องถิ่น เช่น เทศบาลนครพิษณุโลก ฯลฯ จัดแคมเปญ "หน้าบ้านน่ามอง" ด้วยการสนับสนุนทรัพยากรบางส่วน การสนับสนุนพันธุ์พืชผักสวนครัว ไม้ดอกไม้ประดับ ไม้สมุนไพร และภาชนะสําหรับเพาะปลูก บริเวณด้านหน้าบ้านเรือน ซึ่งจากข้อมูลที่ท่านกํานันตําบลหัวรอได้นําเสนอว่า ตําบลหัวรอมีประชากร 8,000 ครัวเรือน 25,000 คน ถ้าทุกครัวเรือนได้ช่วยกันปลูกต้นไม้ให้เป็นไม้ประจําวงศ์ตระกูลคนหัวรอ ด้วยการหาต้นไม้หอม ไม้สมุนไพรมาปลูก ทําต้นไม้เสี่ยงทาย เพื่อให้เกิดการช่วยกันทํานุบํารุง ช่วยกันดูแล เช่น ต้นอินจัน ต้นปีป ต้นแก้ว ต้นจามจุรี ต้นราชพฤกษ์ เป็นต้น
นายวิวัฒน์ ฤทธิวงศ์ ผู้อํานวยการฝ่ายปฏิบัติการและบํารุงรักษา เขต 2 (ภาคเหนือ) การไฟฟ้าส่วนภูมิภาค กล่าวว่า การไฟฟ้าส่วนภูมิภาคได้นํานโยบายของกระทรวงมหาดไทย ในด้านการจัดระเบียบสายไฟฟ้าและสายสื่อสารในบริเวณสถานที่สําคัญของจังหวัด โดยที่จังหวัดพิษณุโลก วัดพระศรีรัตนมหาธาตุ วรมหาวิหาร เป็นสถานที่สําคัญของจังหวัดและประเทศไทย เป็นโบราณสถานที่มีประวัติความเป็นมาอย่างยาวนานตั้งแต่ยุคการสถาปนาเมืองพิษณุโลกในสมัยกรุงศรีอยุธยา ที่ได้รับความนิยมของนักท่องเที่ยว ทั้งชาวไทยและชาวต่างประเทศ เดินทางมาสักการะองค์พระพุทธชินราช และสิ่งศักดิ์สิทธิ์ในบริเวณวัด รวมถึงสถานที่สําคัญโดยรอบ เช่น พระราชวังจันทน์ วัดนางพญา เป็นต้น โดยได้ดําเนินโครงการปรับปรุงทัศนียภาพระบบไฟฟ้าเหนือดิน ด้วยการดําเนินการจัดระเบียบสายไฟฟ้าและสายสื่อสารบริเวณโดยรอบวัดพระศรีรัตนมหาธาตุ วรมหาวิหาร เพื่อทําให้ทัศนียภาพบริเวณหน้าวัดพระศรีรัตนมหาธาตุ วรมหาวิหาร ซึ่งเป็นสถานที่สําคัญของชาติ และเป็นสถานที่ท่องเที่ยวที่มีนักท่องเที่ยวมาเยือนปีละหลายแสนคน ให้ไม่มีสภาพสายไฟฟ้าหรือสายสื่อสารที่รกรุงรัง ทั้งยังจะทําให้ระบบการจ่ายกระแสไฟฟ้ามีความมั่นคงมากยิ่งขึ้น จะเป็นประโยชน์กับพี่น้องประชาชนได้ใช้ไฟฟ้าที่มีประสิทธิภาพและมีทัศนียภาพที่สวยงาม โดยจะดําเนินการแล้วเสร็จภายในปี 2566
นายชิดชัย อังคะไวมงคล โยธาธิการและผังเมืองจังหวัดพิษณุโลก กล่าวว่า กรมโยธาธิการและผังเมืองได้ดําเนินโครงการพัฒนาพื้นที่ชุมชนหัวรอและพื้นที่ต่อเนื่องตําบลหัวรอ อําเภอเมืองพิษณุโลก จังหวัดพิษณุโลก วงเงิน 250 ล้านบาท เพื่อแก้ปัญหาอุทกภัยพร้อมปรับปรุงภูมิทัศน์ โดยบริเวณหัวเกาะคูเมือง จะติดตั้งศิลปกรรมหัวรอ หลักรอ มีน้ํา มีไห ตกแต่งลวดลายพื้นเป็นคลื่นน้ํา เพื่อที่จะเป็นแลนด์มาร์คแห่งใหม่ พร้อมทั้งใช้ระบบการบําบัดน้ําเสีย เพื่อทําให้น้ําบริเวณคูเมือง ระยะทางประมาณ 200 เมตร มีความสะอาด นอกจากนี้ มีการดําเนินการตกแต่งอัฒจันทร์ 3 ชั้น มีที่พักผ่อนสําหรับประชาชนใช้พักผ่อน และจะยังผลทําให้ถนนบริเวณดังกล่าวสามารถระบายการจราจร และในอนาคตเมื่อแล้วเสร็จ สามารถพัฒนาพื้นที่เป็นตลาดน้ําชุมชน ในอนาคต
อาจารย์ขวัญทอง สอนศิริ กล่าวว่า ปัญหาน้ําท่วมบริเวณตําบลหัวรอ เกิดจากสถานที่ตั้งของพื้นที่ ด้านเหนือมีทางบายพาสตัดผ่าน ด้านทิศตะวันตกเป็นแม่น้ําน่าน ทิศตะวันออกเป็นทางรถไฟ ในอดีตเป็นพื้นที่เกษตรกรรม ต่อมาได้มีการก่อสร้างโรงเรียนเตรียมอุดมศึกษาภาคเหนือ และส่วนราชการ 42 หน่วยงานรวม 13 กระทรวง และยังมีโครงการบ้านจัดสรร 54 โครงการ มีห้างสรรพสินค้า ร้านสะดวกซื้อหลายสิบแห่ง ทําให้กลายเป็นพื้นที่ชุมชน ส่งผลทําให้แก้ปัญหาน้ําท่วมยากมาก
"โดยภายหลังจากท่านปลัดกระทรวงมหาดไทยได้ลงพื้นที่ตรวจเยี่ยมและมอบแนวทางการดําเนินงานเพื่อแก้ปัญหาในพื้นที่จังหวัดพิษณุโลก จึงทําให้ภาคีเครือข่ายภาคราชการได้ร่วมกับภาคีเครือข่ายดําเนินการพัฒนาพื้นที่ ซึ่งเมื่อโครงการนี้ดําเนินการแล้วเสร็จ จะทําให้การจราจรสะดวกขึ้น และคูคลองจะระบายน้ําจากฝั่งโรงเรียนเตรียมอุดมศึกษาภาคเหนือ จะทําให้แก้ปัญหาน้ําท่วมหัวรอได้ และจะทําให้มีพื้นที่พักผ่อนนั่งรอของผู้ปกครองที่มารอรับบุตรหลานรวมถึงประชาชนทั่วไป" อ.ขวัญทอง กล่าว